# Επισκόπηση

Το Geary είναι μια ελαφρυά εφαρμογή ανάγνωσης αλληλογραφίας για την επιφάνεια εργασίας GNOME. Δουλεύει με διακομιστές αλληλογραφίας που υποστηρίζουν το πρωτόκολλο IMAP, συμπεριλαμβανομένων δημοφιλών υπηρεσιών όπως Gmail, Yahoo Mail και Outlook.com.

Το Geary ομαδοποιεί τα μηνύματα αλληλογραφίας σε συνομιλίες. Μια συνομιλία περιέχει όλα τα μηνύματα σε ένα μοναδικό νήμα συζήτησης.

Το κυρίως παράθυρο του Geary διαιρείται σε αρκετές περιοχές:

# Λίστα φακέλων

Η λίστα φακέλων στα αριστερά εμφανίζει όλους τους φακέλους και τις ετικέτες στον λογαριασμό αλληλογραφίας σας. Το Geary χρησιμοποιεί τον όρο ετικέτα για οποιονδήποτε φάκελο έχετε δημιουργήσει για να βοηθήσει την οργάνωση των μηνυμάτων σας. (Η διεπαφή ιστού Gmail χρησιμοποιεί επίσης αυτόν τον όρο· οι περισσότερες άλλες υπηρεσίες δεν τον χρησιμοποιούν.)

# Λίστα συνομιλιών

Η λίστα συνομιλιών εμφανίζει μια λίστα συνομιλιών στον επιλεγμένο φάκελο. Οι νεότερες συνομιλίες εμφανίζονται στην κορυφή.

Κάθε όνομα αποστολέα εμφανίζεται έντονα αν υπάρχουν αδιάβαστα μηνύματα από αυτόν τον αποστολέα. Αν μια συνομιλία έχει περισσότερα από ένα μηνύματα, το Geary εμφανίζει ένα αριθμό μηνυμάτων στη συνομιλία.

Το Geary δεν κάνει αυτόματη λήψη όλων των μηνυμάτων σε όλους τους φακέλους αλληλογραφίας. Όταν πρωτοεπισκέπτεστε τα εισερχόμενα ή οποιονδήποτε άλλον φάκελο, το Geary κάνει λήψη των 50 πιο πρόσφατων μηνυμάτων σε αυτόν τον φάκελο. Για να δείτε περισσότερα μηνύματα, απλά κυλήστε προς τα κάτω τον κατάλογο συνομιλιών και το Geary θα ανακτήσει περισσότερα μηνύματα αυτόματα.

Κάποιες εντολές στο Geary μπορούν να δράσουν σε μια ομάδα συνομιλιών. Για να επιλέξετε πολλές συνομιλίες, κρατήστε πατημένο το πλήκτρο Ctrl και πατήστε κάθε συνομιλία με τη σειρά της στην λίστα συνομιλιών. Εναλλακτικά, πατήστε την πρώτη συνομιλία σε μια περιοχή, έπειτα κρατήστε πατημένο το Shift και πατήστε την τελευταία συνομιλία.

# Περιοχή μηνυμάτων

Η περιοχή μηνυμάτων εμφανίζει όλα τα μηνύματα στην επιλεγμένη συνομιλία, με τα πιο παλιά μηνύματα στην κορυφή.

Επάνω δεξιά σε κάθε μήνυμα, το Geary εμφανίζει ένα αναπτυσσόμενο βέλος που σας επιτρέπει να ανοίξετε το μενού μηνυμάτων με εντολές που επιδρούν στο μήνυμα.

Όταν προβάλετε μια συνομιλία, το Geary συμπτύσσει τα μηνύματα που έχετε ήδη διαβάσει. Πατήστε τα συνεπτυγμένα μηνύματα για να τα αναπτύξετε. Πατήστε την κεφαλίδα ενός ανεπτυγμένου μηνύματος για να το συμπτύξετε.

Όλα τα συνημμένα σε ένα μήνυμα εμφανίζονται στο τέλος του μηνύματος. Μπορείτε να κάνετε κλικ σε ένα συνημμένο για να το ανοίξετε ή δεξί κλικ για να το αποθηκεύσετε.

Το Geary χρησιμοποιεί το Gravatar για να εμφανίσετε ένα άβαταρ για τον αποστολέα κάθε μηνύματος στην επικεφαλίδα του.